תבנית {{סופר}} ריקה מתוכן. יש להזין פרמטרים בערך או בוויקינתונים. 
**מארי אן לם** (באנגלית: **Mary Ann Lamb**; ‏3 בדצמבר 1764 – 20 במאי 1847) הייתה סופרת אנגלייה, שנודעה בעיקר בשיתוף הפעולה עם אחיה, צ'ארלס לם, בכתיבת העלילות של סיפורי שייקספיר, אשר מלכתחילה נועדו לילדים, אך נקראו גם על ידי המבוגרים.

מארי סבלה מהפרעות נפשיות קשות, ובשנת 1796 דקרה למוות את אמה בהתקף פסיכוטי. אחיה, צ'ארלס, טיפל בה במסירות במהלך חייו, וסלון ביתם היווה מוקד לסופרים ואמנים מהמעגל התרבותי של לונדון בתקופתם, ביניהם, המשוררים ויליאם וורדסוורת' וסמואל טיילור קולרידג'.

קורות חיים
----------

מארי לם נולדה בלונדון, כבת שלישית מתוך שבעת ילדיהם של ג'ון ואליזבת לם. רק שלושה מהילדים שרדו: ג'ון הבן, מארי וצ'ארלס. לאחר מותו של המעסיק של אביה ואירוע מוחי של האחרון, נכנסה המשפחה למצוקה כלכלית. גם אמה של מרי חלתה, ואילו אחיה, צארלס, אושפז בשנת 1795 בבית חולים פסיכיאטרי לתקופה קצרה, עקב התמוטטות עצבים. מרי עבדה כתופרת כדי לסייע בכלכלת המשפחה וטיפלה באמה. המעמסה עליה הייתה כבדה מאוד, ונראה שהשפיעה על מצבה הנפשי.

ב-22 בספטמבר 1796, בעת מריבה קשה עם אמה, נטלה מרי סכין מטבח ודקרה אותה למוות, לעיניהם של אחיה ג'ון ודודתה שרה לם, שהגיעה לביתם כדי לסייע למשפחה. צ'ארלס הגיע במרוצה ולקח את הסכין מידיה. מרי אושפזה כבר באותו הערב בבית חולים פסיכיאטרי ואובחנה כחולת רוח, ועל כן איננה אחראית למעשיה.

לאחר שישה חודשים החזיר אותה צ'ארלס לביתם וטיפל בה ובהתקפיה החוזרים ונשנים, עד סוף ימיו. היא המשיכה לעבוד כתופרת והרבתה לקרוא ספרים, אותם שאלה מהספרייה הציבורית. בשנת 1799 מת ג'ון, האח הבכור, ומרי עברה לגור עם צ'ארלס בלונדון. שניהם נותרו רווקים כל ימיהם.

בשנת 1801 הקימו מרי וצ'ארלס מעין מועדון ספרותי, בו השתתפו סופרים ואמנים שונים, וביניהם גם וורדסוורת' וקולרידג' כשהזדמנו למקום. החל מאותה תקופה התמכר צ'ארלס לאלכוהול, ומארי השגיחה עליו בעת שהשתכר, כשם שהוא השגיח תדיר על בריאותה.

צ'ארלס מת בשנת 1834, ואילו מרי, שמחלתה החמירה בשנותיה האחרונות, מתה בשנת 1847 ונקברה לצדו של אחיה.

עבודתה הספרותית
---------------

"מסיפורי שייקספיר" מהד' חמישית. רק החל מהמהדורה השביעית החל להופיע גם שמה של מארי לם בשער
בשנת 1807 הוציאו מארי וצ'ארלס את האוסף "**מסיפורי שייקספיר**" (Tales from Shakespeare) - קובץ של סיפורי פרוזה, אשר עובדו מהמחזות של ויליאם שייקספיר, ואשר נועדו לילדים. מארי כתבה את ההקדמה ואת סיפורי ארבע עשרה הקומדיות, וצ'ארלס תרם את סיפורי הטרגדיות. הכתיבה החלה תודות לבקשתה של חברתה של מארי שתכתוב לילדי בית הספר על מחזותיו של שייקספיר. על אף שאת רוב העבודה עשתה מארי, רק שמו של צ'ארלס הופיע על השער, עד המהדורה השביעית.

הספר זכה להצלחה גדולה. עד שנת 1825 הוא יצא כבר בתשע מהדורות. הם המשיכו וכתבו, לאחר מספר שנים, ספרים נוספים בנושא, ואף הוציאו שירים לילדים. הצלחתם הביאה רווחה כלכלית לאח והאחות והמעגל הספרותי שלהם הלך והתרחב.

הספר פופולרי גם היום, והוא מהווה את אחד הנושאים החשובים בספרן של מרי אן שייפר ואנני בורוז: **מועדון גרנזי לספרות ולפאי קליפות תפודים**, שיצא בשנת 2008.

### המחזות שנכללו בספר: Tales from Shakespeare מאת מרי וצ'ארלס לם (לם)

1. *The Tempest* (Mary Lamb) - **הסערה**
2. *A Midsummer Night's Dream* (Mary Lamb) - **חלום ליל קיץ**
3. *The Winter's Tale* (Mary Lamb) - **אגדת חורף**
4. *Much Ado About Nothing* (Mary Lamb) - **מהומה רבה על לא מאומה**
5. *As You Like It* (Mary Lamb) - **כטוב בעיניכם**
6. *Two Gentlemen of Verona* (Mary Lamb) - **שני האדונים מורונה**
7. *The Merchant of Venice* (Mary Lamb) - **הסוחר מוונציה**
8. *Cymbeline* (Mary Lamb) - **צימבלין**
9. *King Lear* (Charles Lamb) - **המלך ליר**
10. *Macbeth* (Charles Lamb) - **מאקבת**
11. *All's Well That Ends Well* (Mary Lamb) - **סוף טוב הכל טוב**
12. *The Taming of the Shrew* (Mary Lamb) - **אילוף הסוררת**
13. *The Comedy of Errors* (Mary Lamb) - **קומדיה של טעויות**
14. *Measure for Measure* (Mary Lamb) - **מידה כנגד מידה**
15. *Twelfth Night* (Mary Lamb) - **הלילה השנים עשר**
16. *Timon of Athens* (Charles Lamb) - **טימון איש אתונה**
17. *Romeo and Juliet* (Charles Lamb) - **רומאו ויוליה**
18. *Hamlet, Prince of Denmark* (Charles Lamb) - **המלט**
19. *Othello* (Charles Lamb) - **אותלו**
20. *Pericles, Prince of Tyre* (Mary Lamb) - **פריקלס נסיך צור**

### ספרים נוספים

* **The Works of Charles and Mary Lamb** — Vols 1-6, by Charles Lamb and Mary Lamb
* **The Blue Jar Story Book** by Edgeworth, Lamb, Lamb, and Mant
* **The letters of Charles Lamb : to which are added those of his Sister Mary Lamb**

קישורים חיצוניים
----------------

ויקישיתוף מדיה וקבצים בנושא **מרי לם** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* מרי לם, באתר אנציקלופדיה בריטניקה (באנגלית)
* ספריה של מארי לם בספרייה הלאומית
* ,Books by Lamb, Mary, Project Gutenberg
* Mary Lamb, The Charles Lamb Society
* כתבי מרי לם בפרויקט גוטנברג (באנגלית)
* מרי לם, באתר "Find a Grave" (באנגלית)   **המזהה לא מולא ולא נמצא בוויקינתונים, נא למלא את הפרמטר.**
* מרי למב (1764-1847), דף שער בספרייה הלאומית (השגיאה במקור)

הערות שוליים
------------

1. ↑  Hitchcock, Susan Tyler (2005). **Mad Mary Lamb**. New York, London: W. W. Norton & Company. ISBN 0-393-05741-0
2. ↑  The Best Letters of Charles Lamb cy Charles Lamb, Itroduction
3. ↑  *Works of Charles Lamb and Mary Lamb*. Letter 1, 1976
4. 1 2 3  Hitchkook... (see above)
5. ↑  Mary Lamb, Encyclopedia Britannica